[**Конспект: «Чуар тавык»**](http://sabyem.ru/?p=7313)

**( 2-3 яшьлек балалар өчен )**

**Программа эчтәлеге:**

**Максатлар:**

**Белем бирү:**

–         Балаларны әкиятне ахырына кадәр игътибар белән тыңларга өйрәтү;

–         Төсләрне аерырга өйрәтүне дәвам итү;

–         Бармак белән пычранмыйча ясарга өйрәтү;

**Үстерешле:**

–         Балаларның  кабул  итү  сәләтен, игътибарын  үстерү;

–         Фикерләү сәләтен, күзәтүчәнлекне үстерү;

**Тәрбияви:**

–         Балаларда яхшы кәеф булдыру;

–         Бергә уйнау теләге уяту, иптәшләреңә карата җылы мөнәсәбәт тәрбияләү;

–         Хайваннарга карата миһербанлылык тәрбияләү.

**Сүзлек өстендә эш:**  әби, бабай, ярма, тавык .

**Алдан эшләнелгән эш:**

–         йорт хайваннары рәсемнәрен карау;

–         чебиләр турында җырлар тыңлау;

**Материал:** әби, бабай, тавык курчаклары; тары ярмасы, чеби рәсемнәре, сары гуашь, салфеткалар.

**Эшчәнлек барышы:**

**1.     Кереш өлеш.**

Т: Исәнмесез, балалар! Хәерле көн!

Б: Исәнмесез! Хәерле көн!

Т: Барыбыз да аркаларны терәп утырыйк. Тезләребезне дуслаштырыйк. Килгән кунаклар белән исәнләшик. Аларга үзебезнең елмаюбызны бүләк итик.

Т: Балалар, бүген  безгә бер кунак киләчәк. Беләсегез киләме кем икәнен?

Сезгә  кем икәнен әйтеп бирәсе була.

(Тавык тавышы белән аудиоязма кую.)

Т: Балалар, нәрсә тавышы бу?

Б: Тавык.

Т: Дөрес балалар, бу тавык. Ул безгә кунакка килгән. Аның сезгә бер әкият сөйләп китәсе килә.

**2. Төп өлеш.**

(Бергәләп әкият сөйләү.Төп геройларны курчаклар ярдәмендә күрсәтү. Балалардан исемнәрен сорау.)

Т:Балалар, кемнәр яшәгән?

Б: Әби белән бабай.

Т: Алар белән нинди тавык яшәгән?

Б: Чуар тавык.

Т: Ул нинди йомырка салган?

Б: Алтын йомырка.

Т: Бу йомырканы бабай ватып караган. Ваткан – ваткан  вата алмаган. (Кул белән күрсәтү.)

Т: Әби ваткан – ваткан, вата алмаган.

Т:Тычкан йөгереп килгән, койрыгы белән тиеп тә киткән, йомырканы ваткан.    (Уенчыклар ярдәмендә барысын да күрсәтү.)

Т: Әби белән бабай елыйлар икән. (Балалар белән барысын да күрсәтү.)

Т:Тавык аларны юата икән: “Елама, әби, елама, бабай. Мин сезгә күп итеп гади йомыркалар салам”, – дигән. Чыннан да, күп итеп гади йомыркалар салган.

(Балаларга күп йомыркаларны күрсәтү.)

Т: Балалар, карагыз әле, күп йомыркалар салганмы? (Балалардан сорап чыгу.)

Б: Күп.

Т: Балалар, ә алтын йомырка ничәү иде?

Б: Берәү.

Т: Балалар бу йомыркалар нинди төстә?

Б: Ак.

Т: Ә сез беләсезме, бу йомыркалардан нәрсәләр чыга? Чебиләр.

(Кәрҗин белән йомыркалар күрсәтү.)

Б: Чебиләр.

Т: Балалар, әйтегез әле, чебиләр нинди төстә?

Б: Сары.

Т: Алар ничек кычкыралар?

Б: Пи-пи-пи.

Т: Әйдәгез, без хәзер уйнап алыйк. Мин – тавык булам, ә сез – чебиләр булырсыз.

*Тавык чыккан урамга,*

*Яшел чирәм чүпләргә.*

*Аннан чыкты чебиләр,*

*Йомшак сары бәбиләр.*

*Ко-ко- ко.*

*Китмәгез сез еракка,*

*Бөртекләр чүпләгез!*

*Тәмле бөҗәкне каптык,*

*Аннан соң без су эчтек,*

*Йөгереп өйгә качтык.*

 Т: Балалар,  беләсезме, тавыклар менә шундый тары ярмалары ашыйлар. (Савыт белән тары ярмалары күрсәтү, һәрберсенә тоттырып карау.) Балалар, тары ярмалары нинди формада?

Б: Түгәрәк.

Т: Ә нинди төстә?

Б: Сары.

Т: Ә хәзер, әйдәгез, чебиләрне ашатып алыйк. Без аларга тары бөртекләрен ясарбыз. Ә тары бөртекләрен без карандаш белән дә, кисточка белән дә түгел, ә үзебезнең бармакларыбыз белән ясарбыз.

(Тары бөртекләрен ничек ясарга кирәклеген аңлату.)

Т: Балалар, минем тактада тәлинкә бар. Ул нинди төстә?

Б: Яшел.

Т: Ә бу кулымда нәрсә?

Б: Краска.

Т: Ул нинди төстә?

Б: Сары

(Рәсемне ясап күрсәтү.)

Т: Ә хәзер өстәлләр янына утырыгыз. Тәлинкәләрегезне игътибар белән карагыз әле. Алар нинди төстә?

Б: Яшел, сары, зәңгәр, кызыл.

Балалар белән  тәлинкәләргә  бармак белән ярма ясау, кулларын юеш салфеткага сөрттерү.

**3. Йомгаклау.**

Т: Булдырдыгыз, балалар. Мин сезгә хәзер чебиләр таратам. Аларга үзегез ясаган тарыларны ашатыгыз.

Балалар чебиләрне ашаталар.

Т: Балалар, әйдәгез, без барыбыз да тавык белән саубуллашыйк. Тавыгыбызга рәхмәт әйтик. Барыгызга да бик зур рәхмәт.